**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ**

**2021 ОНЫ 01 ДҮГЭЭР САРЫН 25-НЫ ӨДӨР /ДАВАА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| 1 | Хуралдааны товч тэмдэглэл | 1 |
| 2 | Дэлгэрэнгүй тэмдэглэл | 2-3 |
| 1.Авлигын эсрэг хуульд өөрчлөлт оруулах тухай хуулийн 1 дүгээр зүйлд хэсэгчлэн тавьсан Монгол Улсын Ерөнхийлөгчийн хоригийг | 2-3 |

***Монгол Улсын Их Хурлын 2020 оны намрын ээлжит чуулганы***

***Хууль зүйн байнгын хорооны***

***2021 оны 01 дүгээр сарын 25-ны өдөр /Даваа гараг/-ийн***

***хуралдааны товч тэмдэглэл***

Хууль зүйн байнгын хорооны дарга С.Бямбацогт ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 12 гишүүн хүрэлцэн ирж, 63.2 хувийн ирцтэйгээр хуралдаан 14 цаг 14 минутад Төрийн ордны “Их эзэн Чингис хаан” танхимд эхлэв.*

*Чөлөөтэй: Б.Дэлгэрсайхан, Л.Мөнхбаатар, Б.Пүрэвдорж, Ш.Раднаасэд, Б.Энх-Амгалан;*

*Эмнэлгийн чөлөөтэй: Н.Учрал.*

Хэлэлцэх асуудалтай холбогдуулан Авлигын эсрэг хуульд өөрчлөлт оруулах тухай хуулийн 1 дүгээр зүйлд хэсэгчлэн тавьсан Монгол Улсын Ерөнхийлөгчийн хоригийг хэлэлцэхтэй холбогдуулан Улсын Их Хурлын гишүүн, Улсын Их Хурал дахь Ардчилсан намын бүлгийн дарга Д.Ганбат ажлын 3 өдрийн завсарлага авах тухай мэдэгдэж, уг асуудлаар 3 өдрийн завсарлага авав. /14:19/

Өнөөдрийн хэлэлцэх асуудлаар завсарлага авсан тул хуралдаан өндөрлөв.

Хуралдаан 5 минут үргэлжилж, 19 гишүүнээс 13 гишүүн хүрэлцэн ирж, 68.4 хувийн ирцтэйгээр 14 цаг 19 минутад өндөрлөв.

Тэмдэглэлтэй танилцсан:

ХУУЛЬ ЗҮЙН БАЙНГЫН

ХОРООНЫ ДАРГА С.БЯМБАЦОГТ

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Д.УЯНГА

**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ**

**2021 ОНЫ 01 ДҮГЭЭР САРЫН 25-НЫ ӨДӨР /ДАВАА ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**С.Бямбацогт:** Байнгын хорооныхоо гишүүдийн энэ өдрийн амгаланг айлтгая. Байнгын хорооны гишүүдийн хуралдааны ирц хүрсэн тул 2021 оны 01 дүгээр сарын 25-ны өдрийн хуралдааныг нээснийг мэдэгдье.

Байнгын хорооны хуралдаанд ирсэн гишүүдийг та бүхэнд танилцуулъя. Ганбат гишүүн, Сэргэлэн гишүүн, Адьшаа гишүүн, Бямбацогт гишүүн, Алтанхуяг гишүүн, Амарсайхан гишүүн, Сандаг-Очир гишүүн, Энхбаяр гишүүн, Мөнхцэцэг гишүүн, Цогтбаатар гишүүн, Мөнх-Оргил гишүүн, Нямбаатар гишүүд хүрэлцэн ирсэн байна.

Хүндэтгэн үзэх шалтгаанаар ирээгүй гишүүдийг танилцуулъя. Раднаасэд гишүүн чөлөөтэй, Энх-Амгалан гишүүн чөлөөтэй, Учрал гишүүн өвчтэй. Бусад ирээгүй гишүүдийг хуралдааны танхимдаа хүрэлцэн ирэхийг урья. Байнгын хорооны хуралдааны ирцийг танилцуулж дууслаа.

Байнгын хорооны хуралдаанаар хэлэлцэх асуудлыг танилцуулъя. 1 асуудал байгаа. Авлигын эсрэг хуульд өөрчлөлт оруулах тухай хуульд хэсэгчлэн тавьсан Монгол Улсын Ерөнхийлөгчийн хориг.

Хэлэлцэх асуудлаар саналтай гишүүд байна уу? Ганбат гишүүн.

**Д.Ганбат:** Баярлалаа. Ингээд та бүхнийхээ амар амгаланг айлтгая. Өнөөдрийн хэлэлцэж байгаа асуудалтай холбогдуулаад Ардчилсан намын бүлэг 5 хоногийн завсарлага авч байна. Ялангуяа Авлигатай тэмцэх газар дээр өнөөдөр оффошорын мөн зөндөө олон хууль дүрмийн дагуу нэлээн олон хэрэг байна. Тэгээд бид бүхэн бас энэ хуультай холбогдуулаад судлах харах Ерөнхийлөгчийн хоригтой холбогдуулаад харах юмнууд байна гэж үзэж байна. Нөхцөл байдал тэгж үүссэн гэж үзэж байна. Тэр тусмаа одоо Улсын Их Хурлыг шүүмжилдэг. Авлига албан тушаалын хэргийг хөөн хэлэлцэх хугацаа байхгүй болгосон. Энэтэй холбогдоод олон хүн ял завшиж байна гэдэг асуудал бол олон хүмүүсийн анхааралд Монголын нийгэм тэр чигтээ харсан байгаа энэ үед Ерөнхийлөгчийн хоригийг нэлээн нухацтай хэлэлцэх шаардлагатай гэж үзээд Ерөнхийлөгч яагаад хориг тавив гэдэг дээр Ардчилсан нам бас нягталъя гэсэн ийм бодолтой байгаа учраас Монгол Улсын Их Хурлын дэгийн тухай хуульд заасны дагуу Ардчилсан намын 5 хоногийн завсарлага авч байна. Баярлалаа.

**С.Бямбацогт:** Ганбат гишүүнээ юу завсарлага бол өгч болно. Завсарлага өгнө. Гэхдээ хуулиар хугацаатай асуудлаар хуулийн хугацаанд нь багтааж завсарлага авах ёстой. Тэгээд үндсэндээ Ерөнхийлөгчийн хоригийг бол 14 хоногийн дотор хэлэлцэх ёстой. Улсын Их Хурлын чуулган бол энэ намрын чуулган энэ долоо хоногт завсарлая 29-нд завсарлая гэсэн тийм төлөвлөгөөтэй ажиллаж байгаа. Тийм болохоор энэ хугацааныхаа нөхцөл байдлыг бас харгалзаж үзмээр байна л даа. Тэгэхээр би бас завсарлагыг энэ хуулийн хугацаанд нь багтаагаад өгөх ёстой. Хамгийн гол нь хоригийг заавал хэлэлцэж байж бид завсарлах ёстой. Тэгтэл таны 5 хоногийн завсарлага авчих юм бол энэ хоригийг хэлэлцэж чадахгүй завсарлачихаар бид нар хууль зөрчих гээд байна.

Тийм болохоор хугацаагаа та нар 3 дахь өдрийн өглөө 9 цаг хүртэл хугацааг тогтоочих уу? 3 дахь өдөр хүртэл та бүхэн завсарлагаа аваад бас ярих юмнуудаа яриад.

**Д.Ганбат:** Асуудалд ингэж ойлгож хандаж байгаад баярлалаа. Гэхдээ бид нарыг тэдэнд завсарлана, эдэнд завсарлана гээд ингэж юмыг ингэж болохгүй л дээ. Улсын Их Хурал ямар ч асуудлаар ямар ч үед чөлөө завгүй л бид нар хуралдаж шийдвэрийг гаргаж байх ёстой. Тэгээд одоо 29-нд заавал завсарлах албагүй. Гэвч одоо таны ярьж байгааг бас хүндэтгэж үзэж байна. Тэгэхээр 3 хоногийн завсарлага авъя.

**С.Бямбацогт:** 3 дахь өдөр хүртэл завсарлага, 3 дахь өдөр хүртэл завсарлага өгье.

Ингээд өөр асуудал байхгүй. Хэлэлцэх асуудлаар Ардчилсан намын бүлэг завсарлага авсан.

Дууны бичлэгээс буулгасан:

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Д.УЯНГА